b'\n_START_ARTICLE_\nCarlos Bilardo\n_START_SECTION_\nUra pelaajana\n_START_PARAGRAPH_\nCarlos Bilardo, liikanimelt\xc3\xa4\xc3\xa4n El Narig\xc3\xb3n (Isonen\xc3\xa4), edusti pelaajaurallaan San Lorenzoa, Deportivo Espa\xc3\xb1olia ja Estudiantesia. Pelaajana Bilardo voitti Copa Libertadoresin kolme kertaa per\xc3\xa4kk\xc3\xa4in vuosina 1968\xe2\x80\x9370 ja seurojen maailmancupin kerran. Carlos Bilardo osallistui Argentiinan alle 21-vuotiaiden joukkueessa vuoden 1960 Rooman olympialaisiin.\n_START_SECTION_\nUra valmentajana\n_START_PARAGRAPH_\nValmentajan uran Carlos Bilardo aloitti Estudiantesissa vuonna 1972. Sielt\xc3\xa4 h\xc3\xa4n siirtyi Kolumbiaan Deportivo Calin valmentajaksi ja oli hetken San Lorenzon per\xc3\xa4simess\xc3\xa4 kunnes aloitti Kolumbian jalkapallomaajoukkueessa. Kolumbia ei p\xc3\xa4\xc3\xa4ssyt vuoden 1982 MM-kisoihin, joten Bilardo sai potkut ja h\xc3\xa4n palasi Estudiantesiin._NEWLINE_Argentiinan maajoukkueen per\xc3\xa4simeen Carlos Bilardo astui vuonna 1983 C\xc3\xa9sar Luis Menottin saatua potkut. Kun Bilardo oli pelaajana Estudiantesissa, Estudiantesin puolustavasta pelityylist\xc3\xa4 ei erityisesti pidetty. Sit\xc3\xa4 kutsuttiin muun muassa antijalkapalloksi. Maajoukkueen valmentajana Bilardo suosi my\xc3\xb6s puolustavaa pelityyli\xc3\xa4 eik\xc3\xa4 siit\xc3\xa4 syyst\xc3\xa4 saanut kovin suurta suosiota. Etenkin kun edelt\xc3\xa4j\xc3\xa4ns\xc3\xa4 Menotti suosi hy\xc3\xb6kk\xc3\xa4\xc3\xa4v\xc3\xa4\xc3\xa4 tyyli\xc3\xa4. Carlos Bilardolle vaadittiin potkuja ennen vuoden 1986 Meksikon maailmanmestaruuskisoja. Kriitikkojen joukossa oli jopa Argentiinan presidentti. Bilardo sai kuitenkin jatkaa ja Argentiina voitti maailmanmestaruuden. Bilardo jatkoi maajoukkueen per\xc3\xa4simess\xc3\xa4 ja luotsasi Argentiinan vuoden 1990 Italian MM-kisojen loppuotteluun, jossa kuitenkin tuli tappio._NEWLINE_Maajoukkueen j\xc3\xa4lkeen h\xc3\xa4n valmensi Espanjassa Sevilla FC:ta sek\xc3\xa4 Argentiinassa Boca Juniorsia saavuttamatta kuitenkaan suurempia meriittej\xc3\xa4. Bilardo toimi hetken Libyan jalkapallomaajoukkueen valmentajana kunnes palasi Estudiantesiin kaudeksi 2003\xe2\x80\x9304. Estudiantesissa h\xc3\xa4n aiheutti kohun juomalla ottelun aikana sampanjapullosta. Bilardo v\xc3\xa4itti, ett\xc3\xa4 pullo sis\xc3\xa4lsi Gatorade-urheilujuomaa._NEWLINE_Carlos Bilardo aikoi presidenttiehdokkaaksi vuonna 2003, mutta luopui ajatuksesta, koska ei saanut gallupeissa kannatusta. Bilardo toimi kommentaattorina Argentiinan televisiolle vuoden 2006 Saksan MM-kisoissa. H\xc3\xa4n oli halukas Argentiinan maajoukkueen valmentajaksi, kun Jos\xc3\xa9 Pekerman lopetti teht\xc3\xa4v\xc3\xa4ss\xc3\xa4, mutta ei saanut pesti\xc3\xa4. _NEWLINE_Marraskuussa 2008 uutisoitiin, ett\xc3\xa4 Bilardo siirtyy Argentiinan jalkapallomaajoukkueen manageriksi osana Diego Maradonan uutta valmennusryhm\xc3\xa4\xc3\xa4. _NEWLINE_Bilardo kohahdutti MM-kisojen alla vuonna 2010. H\xc3\xa4n lupasi, ett\xc3\xa4 jos Argentiina voittaa maailmanmestaruuden, ratkaisumaalin tehnyt pelaaja saa mahdollisuuden ottaa h\xc3\xa4net takaap\xc3\xa4in koira-asennossa.'